《中宿峡》
清代·朱壬林

帝子昔采竹，远游兹栖遁。芙蓉对面青，白云飞不尽。

乔松经千霜，蟠株覆层巘。猿磴风中开，鹤巢烟际隐。

琤瑽一斛珠，天半泻虚牝。迅波走不停，混涵接海唇。

到此始一束，造化巧枢楗。山空樵响答，日落橹声紧。

望望飞来寺，晻霭松门晚。

作者简介：（1780—1859）浙江平湖人，原名霞，字礼卿，号小云。嘉庆十六年进士，官直隶清河道，署按察使。致力于古今体诗。有《当湖文系》、《晚学文稿》、《小云庐诗稿删存》。